दूसरे दिन भी नहीं उठाया शव
ओसियां| ओसियांके एकलखोरी गांव में मंगलवार सुबह हुई पूनाराम की हत्या के मामले में दूसरे दिन भी परिजन मुख्य आरोपी सरपंच सहीराम विश्नोई की गिरफ्तारी की मांग पर अड़े रहे और शव नहीं उठाया। हालांकि, इस मामले में ओसियां पुलिस अब तक तीन आरोपियों को गिरफ्तार कर चुकी है, जबकि करीब आधा दर्जन लोगों को हिरासत में लेकर पूछताछ कर रही है। बुधवार को पुलिस एएसपी (ग्रामीण) नरपतसिंह और एएसपी (फलौदी) सत्येंद्रपालसिंह, एसडीएम महेंद्र प्रताप सिंह, डीएसपी नरेंद्र चौधरी सहित अन्य अधिकारियों ने ग्रामीणों से कई बार समझाइश का प्रयास कर सरपंच की जल्द गिरफ्तारी का भरोसा दिलाया, लेकिन लोग उसी बात पर अड़े रहे। पुलिस ने बुधवार को आरोपी की तलाश में कई जगह पर दबिश भी दी, लेकिन वो पकड़ में नहीं आया। उल्लेखनीय है कि एकलखोरी सरपंच सहीराम विश्नोई अन्य के खिलाफ पूर्व सरपंच के बेटे कैलाश ने ओसियां थाने में हत्या का मामला दर्ज कराया था। इसमें बताया गया कि मंगलवार सुबह जब वह चचेरे भाई पूनाराम के साथ सागरराम के घर पर बैठा था, उस वक्त सहीराम और उसके साथियों ने धारदार हथियारों से हमला कर दिया। इसमें कैलाश और पूनाराम गंभीर रूप से घायल हो गए। बाद में पूनाराम की मौत हो गई।
शव उठाने और आरोपी की गिरफ्तारी को लेकर परिजनो से बातचीत करते एएसपी जोधपुर नरपतसिंह।
hin_Deva hin_Deva hin_Deva